Антанта илдәре менән большевиктар араһындағы мөнәсәбәттәр 1918 йылдың майында киҫкенләшә. Германия Совет Рәсәйенән Брест солохо шарттарын теүәл үтәүҙе, атап әйткәндә, Антанта илдәренең һәм уның союздаштарының совет территорияһында булған бөтә хәрбиҙәрен ҡоралһыҙландырыуҙы һәм концлагерҙарға ябыуҙы талап итә. Был чехословак корпусының баш күтәреүенә, 1918 йылдың авгусында Архангельскиға инглиздәрҙең 2 меңлек десанты төшөрөлөүгә һәм япондарҙың Приморьеға һәм Забайкальеға йүнәлеүенә сәбәп була.